ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2523/96 υποβολή: Susan Waddington (PSE) προς την Επιτροπή (23 Σεπτεμβρίου 1996)

Θέμα: Παράνομη χορήγηση συντάξεων στους πρώην γιουγκοσλάβους

Στις 18 Νοεμβρίου 1976 εξεδόθη στην Ιταλία από το Τμήμα ΙΙ DS του Υπουργείου Εργασίας και με αριθμό πρωτοκόλλου Ε 1/37/81189, μια ερμηνευτική εγκύκλιος της τότε υπουργού εργασίας Tina Anselmi (για την οποία διεξάγει σήμερα έρευνα η Εισαγγελία της Ρώμης) που παραχωρούσε την προσμέτρηση των ασφαλιστικών εισφορών για τη διάρκεια της στρατιωτικής θητείας στην Ιταλία και σε ξένους πολίτες (στη συγκεκριμένη περίπτωση γιουγκοσλάβους πολίτες διαμένοντες στην Ίστρια και τη Δαλματία). Η εν λόγω εγκύκλιος εξεδόθη βάσει μιας ανώμαλης ερμηνείας του κανονισμού ΕΟΚ 1408/71 ((ΕΕ L 149 της 5.7.1971, σελ.2. )) άρθρο 13, Ά 2 εδάφιο Δ σχετικά με την εφαρμογή των καθεστώτων κοινωνικής ασφάλισης στους μισθωτούς εργαζομένους και τα μέλη των οικογενειών τους που μετακινούνται εντός Κοινότητας.

Ζητείται από την Επιτροπή να εξακριβώσει το κατά πόσον είναι ακριβής και νόμιμη η ερμηνεία του εν λόγω κοινοτικού κανονισμού από τη στιγμή που βάσει της εν λόγω ερμηνείας ισχύουν για την προσμέτρηση - πέραν του χρόνου της κανονικής στρατιωτικής θητείας (όπως σαφώς αναφέρει ο κανονισμός) - και τα χρονικά διαστήματα συμμετοχής σε ομάδες ανταρτών χωρίς να προσδιορίζεται (όπως συμβαίνει για τους νοτιοτυρολέζους που κατετάγησαν στο γερμανικό στρατό) ότι ο μαχητής δεν έπρεπε να έχει διαπράξει πράξεις τρομοκρατίας ή βασανιστήρια όπως συνέβη στην περίπτωση ορισμένων ανταρτών που διαμένουν στο έδαφος της πρώην Γιουγκοσλαβίας και λαμβάνουν κανονική σύνταξη πολέμου από την Ιταλία έστω και αν έχουν αναγνωρισθεί ως υπεύθυνοι και σε ορισμένες περιπτώσεις έχουν καταδικασθεί ερήμην γι αυτό, για τις σφαγές στην περιοχή της Τεργέστης.

Απάντηση του κ. Flynn εξ ονόματος της Επιτροπής (16 Οκτωβρίου 1996)

Η Επιτροπή θα επιθυμούσε να επισύρει την προσοχή του αξιότιμου μέλους του Κοινοβουλίου στο γεγονός ότι ο κανονισμός αριθ. 1408/71 ((ΕΕ αριθ. L 149 της 5.7.1971 7 τελική έκδοση ΕΕ αριθ. C 325 της 10.12.1992. )) που αναφέρεται στην ερώτησή του είχε ως στόχο το συντονισμό της εφαρμογής των διαφόρων συστημάτων κοινωνικής ασφάλισης που υφίστανται στην Κοινότητα. Δεν επηρεάζει κατά κανένα τρόπο την ελευθερία των κρατών μελών να καθορίζουν τους κανόνες των συστημάτων τους κοινωνικής ασφάλισης.

Εξάλλου, αυτός ο κανονισμός, σύμφωνα με το άρθρο 2 αυτού, δεν εφαρμόζεται στους πολίτες τρίτων χωρών οι οποίοι δεν είναι μέλη της οικογενείας ενός κοινοτικού πολίτη.

Η νομική κατάσταση αυτής της κατηγορίας ατόμων όσον αφορά την κοινωνική ασφάλιση εξαρτάται από την εθνική νομοθεσία και τις συμφωνίες που έχουν συναφθεί από τα κράτη μέλη.

Εντούτοις, όσον αφορά τις σχέσεις με τις τρίτες χώρες, τίποτε δεν εμποδίζει τα κράτη μέλη να προβλέπουν κανόνες ανάλογους προς τις διατάξεις του κοινοτικού δικαίου στις διμερείς συμφωνίες που ισχύουν για τους πολίτες τρίτων χωρών.

Η ερώτηση που υπέβαλε το αξιότιμο μέλος του Κοινοβουλίου εμπίπτει επομένως στο εθνικό και όχι στο κοινοτικό δίκαιο.
ΓΡΑΠΤΗ ΕΡΩΤΗΣΗ E-2376/96 υποβολή: Susan Waddington (PSE) προς την Επιτροπή (27 Αυγούστου 1996)

Θέμα: Προσχέδιο προϋπολογισμού 1997

Όσον αφορά το κονδύλι Α-1520, Εθνικοί υπάλληλοι και υπάλληλοι του ιδιωτικού τομέα που υπηρετούν προσωρινά στις υπηρεσίες του οργάνου, θα μπορούσε η Επιτροπή να παράσχει λεπτομερείς πληροφορίες σχετικά με τους αποσπασμένους εθνικούς υπάλλήλους ανά χώρα και ανά Γενική Διεύθυνση;

Απάντηση του κ. Liikanen εξ ονόματος της Επιτροπής (7 Οκτωβρίου 1996)

Οι πιστώσεις οι σχετικές με το κονδύλι Α-1520 του προϋπολογισμού 1996 αντιστοιχούν σε χρηματοδότηση 592 ανθρωποετών.

Στο πλαίσιο της διάθεσης των πόρων, η Επιτροπή κατένειμε τις εν λόγω πιστώσεις όπως εμφαίνεται στον πίνακα που διαβιβάζει απευθείας στο αξιότιμο μέλος και στη Γενική Γραμματεία του Κοινοβουλίου.

Επί τη βάσει των αποσπασμένων εθνικών εμπειρογνωμόνων, «σωματικά» παρόντων τον Αύγουστο του 1996, η κατανομή ανά γενική διεύθυνση και ιθαγένεια παρουσιάζεται στο ίδιο έγγραφο.

Σημειώνεται ότι πρόκειται, αφενός, για χρηματοδοτήσεις σε ανθρωποέτη και, αφετέρου, για άτομα «σωματικά» παρόντα. Μία πραγματική κατάσταση της ανάλωσης σε ανθρωποέτη δεν μπορεί να καταρτιστεί παρά μόνον εκ των υστέρων.
ΓΡΑΠΤΗ ΕΡΩΤΗΣΗ E-2204/96 υποβολή: Susan Waddington (PSE) προς την Επιτροπή (2 Αυγούστου 1996)

Θέμα: Έναρξη κυκλοφορίας του ευρώ στη Χάβρη (Βόρεια Γαλλία)

Τέθηκε πρόσφατα σε κυκλοφορία, για μια περίοδο δύο εβδομάδων, στη Χάβρη της Βόρειας Γαλλίας, το ενιαίο νόμισμα της Ευρωπαϊκής Ένωσης, το ευρώ, σύμφωνα με πηγές του γαλλικού Υπουργείου Οικονομίας και Οικονομικών.

Η εμπειρία αυτή, κυρίως παιδαγωγικού χαρακτήρα, είχε ως στόχο την την ευαισθητοποίηση των πολιτών όσον αφορά τη νομισματική ένωση.

Δεδομένου ότι η εμπειρία αυτή κρίνεται ενδιαφέρουσα και πρωτότυπη, θα μπορούσε η Επιτροπή να αναφέρει εάν έλαβε λεπτομερείς πληροφορίες σχετικά με τα αποτελέσματά της και εάν, με βάση τα αποτελάσματα αυτά, θεωρεί σκόπιμη την επέκτασή της και σε άλλες κοινοτικές περιοχές και πόλεις,με στόχο την ευαισθητοποίηση των πολιτών όσον αφορά τη νομισματική ένωση που πρόκειται να καθιερωθεί στο εγγύς μέλλον στην επικράτεια της Ένωσης;

Απάντηση του κ. de Silguy εξ ονόματος της Επιτροπής (26 Σεπτεμβρίου 1996)

Η Επιτροπή έλαβε γνώση της κυκλοφορίας νομισμάτων ευρώ από τις 25 Ιουνίου έως τις 9 Ιουλίου 1996 στην πόλη της Χάβρης.

Η ενέργεια αυτή είχε παιδαγωγικό χαρακτήρα και πραγματοποιήθηκε με πρωτοβουλία του δήμου και του νομισματικού κύκλου της Χάβρης με σκοπό να εξοικειωθεί ο πληθυσμός με το μελλοντικό ευρωπαϊκό νόμισμα.

Η Επιτροπή επικροτεί τις πρωτοβουλίες αυτού του είδους οι οποίες πολλαπλασιάζονται συνεχώς στα διάφορα κράτη μέλη ενόψει της εισαγωγής του ευρώ.

Η Επιτροπή παρακολουθεί με προσοχή τις εν λόγω εκδηλώσεις που αποτελούν ενδιαφέρουσες και ενθαρρυντικές εμπειρίες για την ενημέρωση και την ευαισθητοποίηση του ευρωπαίου πολίτη.
ΓΡΑΠΤΗ ΕΡΩΤΗΣΗ E-2389/96 υποβολή: Susan Waddington (PSE) προς την Επιτροπή (6 Σεπτεμβρίου 1996)

Θέμα: Βαθμός συγκέντρωσης της ιδιοκτησίας εφημερίδων

Έχει η Επιτροπή λάβει υπόψη της τα πορίσματα της έρευνας που διεξήγαγε το 1993 η Επιτροπή Μονοπωλείων και Συγχωνεύσεων σχετικά με το βαθμό συγκέντρωσης της ιδιοκτησίας εφημερίδων;

Ποιά μέτρα προτίθεται να λάβει η Επιτροπή σε σχέση με τα εν λόγω πορίσματα και υπό το φως της ισχύουσας νομοθεσίας σε ορισμένα κράτη μέλη της ΕΕ;

Απάντηση του κ. Van Miert εξ ονόματος της Επιτροπής (2 Οκτωβρίου 1996)

Η έκθεση που εξέδωσε η Επιτροπή Μονοπωλίων και Συγχωνεύσεων το Δεκέμβριο 1993 αφορούσε τη διανομή εφημερίδων στο Ηνωμένο Βασίλειο. Οι εικαζόμενες πρακτικές περιορισμού του ανταγωνισμού στα επιμέρους κράτη μέλη που δεν επηρεάζουν, τις συναλλαγές μεταξύ των κρατών μελών εμπίπτουν σην εξεταστική δικαιοδοσία των εθνικών αρχών ανταγωνισμού και όχι της Επιτροπής. Την εποχή έκδοσης της έκθεσης, δεν υπήρχαν ενδείξεις ότι οι συναλλαγές μεταξύ των κρατών μελών επηρεάζονταν από την πολιτική ή πρακτικές στον τομέα της διανομής εφημερίδων στο Ηνωμένο Βασίλειο.

Ως εκ τούτου, η έκθεση της Επιτροπής Μονοπωλίων και Συγχωνεύσεων κατέληγε σε λύσεις για την αντιμετώπιση των προβλημάτων ανταγωνισμού που είχαν εντοπισθεί στο Ηνωμένο Βασίλειο. Έκτοτε, η Υπηρεσία Χρηστών Συναλλαγών παρακολουθεί τις αλλαγές που επήλθαν στη διανομή εντύπων γενικότερα.

Δεδομένου ότι οι συναλλαγές μεταξύ των κρατών μελών δεν επηρεάζονται από πολιτικές και πρακτικές στον τομέα της διανομής εφημερίδων, η Επιτροπή δεν έχει την πρόθεση να διερευνήσει το θέμα περισσότερο. Ωστόσο, εφόσον προκύψουν νέα στοιχεία, η Επιτροπή, όπως πάντα θα αναθεωρήσει τη θέση της.
ΓΡΑΠΤΗ ΕΡΩΤΗΣΗ E-2226/96 υποβολή: Susan Waddington (PSE) προς την Επιτροπή (9 Αυγούστου 1996)

Θέμα: Εκτέλεση του κοινοτικού προγράμματος για την καταπολέμηση της πτώχειας στην Cβmara de Lobos - Μαδέρα - Πορτογαλία

Το κοινοτικό πρόγραμμα για την καταπολέμηση της πτώχειας περιέλαβε, μεταξύ των πληθυσμών-στόχων, αλιείς της Cβmara de Lobos - Μαδέρα - Πορτογαλία και τις οικογένειές τους.

Οι άνθρωποι αυτοί, που μεταφέρθηκαν σε έναν οικισμό απομακρυσμένο μεν αλλά ο οποίος προσφέρει συνθήκες στέγασης σημαντικά βελτιωμένες σε σχέση μ' αυτές υπό τις οποίες ζούσαν προηγουμένως, υποφέρουν αφενός μεν λόγω ελλείψεως εμπορικών υποδομών, αφετέρου δε διότι δεν πραγματοποιούνται ουσιαστικές ενέργειες για την ένταξή τους στο νέο περιβάλλον, τόσο το φυσικό όσο και το ανθρώπινο.

Επισκεφθήκαμε προσφάτως τον οικισμό αυτό. Σκοπός μας δεν είναι να προβούμε σε οιαδήποτε λογιστική αξιολόγηση, παρά τον όγκο των κονδυλίων που δαπανήθηκαν και που πρόκειται ακόμη να δαπανηθούν, αλλά να επισημάνουμε την οδυνηρή εντύπωση που μας προξένησε τόσο η κατάσταση φθοράς των κτηρίων και των βοηθητικών χώρων τους, όσο και το γεγονός ότι, ενώ έχουν παρέλθει έξι σχεδόν έτη από την έναρξη του προγράμματος για την καταπολέμηση της πτώχειας, του οποίου οι στόχοι είναι σαφείς, εξακολουθούν να μην υπάρχουν κοινωνικές υποδομές 7 για τον λόγο αυτό ερωτώ την Επιτροπή:

1. Ποιά ήταν η «συμμετοχή του πληθυσμού στον καθορισμό των στόχων» και ποιά «τοπικά κοινωνικά δίκτυα» δημιουργήθηκαν;

2. Πόσοι «αναπτυξιακοί φορείς» εκπαιδεύτηκαν και πόσοι διετέθησαν στην εφαρμογή του προγράμματος;

Απάντηση του κ.Flynn εξ ονόματος της Επιτροπής (16 Οκτωβρίου 1996)

Οι αλιείς που κατοικούν στην Cγmara de Lobos δεν συμμετείχαν στο πρόγραμμα «Φτώχεια 3» (1989-1994). Επομένως η Επιτροπή δεν έχει αξιολογήσει στο πλαίσιο του προγράμματος δραστηριότητες υπέρ αυτού του πληθυσμού.

Η διεύθυνση του πορτογαλικού υπουργείου, με το οποίο τα αξιότιμα μέλη του Κοινοβουλίου ίσως επιθυμούν να έλθουν σε επαφή, θα τους διαβιβασθεί απευθείας και μέσω της Γενικής Γραμματείας του Κοινοβουλίου.
ΓΡΑΠΤΗ ΕΡΩΤΗΣΗ E-2311/96 υποβολή: Susan Waddington (PSE) προς την Επιτροπή (27 Αυγούστου 1996)

Θέμα: Η ονομασία των υποδιαιρέσεων του εύρου

Στο πλαίσιο της θεσμοθέτησης του εύρου, το οποίο αποτελεί το μελλοντικό ενιαίο νόμισμα, η Νομισματική Επιτροπή της Ευρωπαϊκής Ένωσης, στη συνεδρίασή της η οποία διεξήχθη στις 9 Απριλίου 1996 στις Βρυξέλλες, αποφάσισε την κυκλοφορία νομισμάτων ενός, δύο, πέντε, δέκα, πενήντα εκατοστών (cents).

Για τις γαλλόφωνες χώρες η λέξη «cent» δεν αντιστοιχεί σε καμία απολύτως έννοια. Υπάρχει εξάλλου ο κίνδυνος η λέξη να προφέρεται κατά τρόπον ο οποίος να προσεγγίζει άλλες λέξεις, όπως για παράδειγμα η λέξη sans (= χωρίς), που είναι στα γαλλικά ομόηχη της λέξης cent.

Επιπλέον, το συγκεκριμένο σύστημα παρουσιάζεται ως αντιγραφή του συστήματος υποδιαίρεσης του δολαρίου, δεδομένο το οποίο δεν αποτελεί βέβαια αναφορά προς μίμηση, όσον αφορά το ενιαίο ευρωπαϊκό νόμισμα.

Καλώ την Επιτροπή να μου διευκρινίσει εάν η υποδιαίρεση του εύρου «cents» αποτελεί γεγονός επίσημο και οριστικό.

Ποιός έλαβε την ενδεχόμενη σχετική απόφαση;

Δεν θα ήταν σκόπιμο να αναζητηθεί, όπως συνέβη και με το εύρο (euro) ένας όρος ο οποίος θα κάλυπτε όλα τα κράτη μέλη;

Απάντηση του κ. de Silguy εξ ονόματος της Επιτροπής (26 Σεπτεμβρίου 1996)

Το θέμα της ονομασίας της υποδιαίρεσης του ευρώ συζητήθηκε από τους υπουργούς οικονομικών στη Βερόνα, στις 13 Απριλίου 1996, οι οποίοι αποφάνθηκαν υπέρ της λέξης «cent».

Αυτή η πρώτη συζήτηση είχε ως αντικείμενο να προετοιμάσει τη λήψη απόφασης από τους αρχηγούς κρατών και κυβερνήσεων. Η ονομασία της υποδιαίρεσης του ευρώ θα αποφασισθεί κατά τη διάρκεια του Ευρωπαϊκού Συμβουλίου που θα εκδώσει, στο τέλος του τρέχοντος έτους, τον κοινοτικό κανονισμό που θα καθορίσει το νομικό καθεστώς του ευρώ από την 1η Ιανουαρίου 1999.

Όπως και στην περίπτωση του ενιαίου νομίσματος, το όνομα που θα επιλεγεί θα πρέπει να είναι σύντομο, απλό και να προφέρεται εύκολα σε όλες τις γλώσσες της Ευρωπαϊκής Ένωσης.

Μολονότι εκφράσθηκαν υπέρ της λέξης «cent», οι υπουργοί έκριναν ότι η επιλογή αυτή δεν αποκλείει το ενδεχόμενο να διατηρηθούν στην καθομιλουμένη οι εθνικές συνήθειες. Κατά συνέπεια, οι γαλλόφωνοι θα μπορούν να χρησιμοποιούν τη λέξη «centime» για την υποδιαίρεση του ευρώ.
ΓΡΑΠΤΗ ΕΡΩΤΗΣΗ E-2161/96 υποβολή: Susan Waddington (PSE) προς την Επιτροπή (2 Αυγούστου 1996)

Θέμα: Έλεγχος των αποσύρσεων οπωροκηπευτικών στη Γαλλία

Κατά τους ελέγχους που πραγματοποίησε το Ελεγκτικό Συνέδριο διαπιστώθηκε, σύμφωνα με όσα αναφέρονται στην ετήσια έκθεση του Οργάνου αυτού για το οικονομικό έτος 1994, ότι στη Γαλλία δεν είχε πραγματοποιηθεί κανένας επιτόπιος έλεγχος όσον αφορά τη δωρεάν διανομή της αποσυρθείσας παραγωγής οπωροκηπευτικών 7 ο προ της πληρωμής των ενισχύσεων έλεγχος βασιζόταν στην παρουσίαση, εκ μέρους του εισπράττοντος οργανισμού, ενός σχετικού πιστοποιητικού. Ακόμη, δεν υπήρχαν συστηματικοί επίσημοι έλεγχοι, ώστε να υπάρχει η εγγύηση ότι οι αποδέκτες πράγματι χρησιμοποίησαν τα προϊόντα που πιστοποιείται ότι παρέλαβαν, ή ότι η ποσότητα αυτή προστέθηκε στις συνήθεις αγορές τους.

Με δεδομένη την απάντηση της Επιτροπής προς το Ελεγκτικό Συνέδριο, σύμφωνα με την οποία οι ελεγκτές της θα προέβαιναν σε λεπτομερειακή εξακρίβωση των γεγονότων, ποιά ήταν τα αποτελέσματα των ελέγχων αυτών, ποιά μέτρα έλαβε η Επιτροπή για τη διόρθωση της κατάστασης και ποιές οι δημοσιονομικές συνέπειες στην εκκαθάριση των λογαριασμών;

Απάντηση του κ. Fischler εξ ονόματος της Επιτροπής (9 Σεπτεμβρίου 1996)

Η Επιτροπή δεν έχει στη διάθεσή της στοχεία τα οποία να αποδεικνύουν ότι, στο εν λόγω κράτος μέλος, έχουν πραγματοποιηθεί δωρεάν διανομές οι οποίες αντιβαίνουν στους κοινοτικούς κανόνες.

Επιπλέον, η Επιτροπή θα ήθελε να επισημάνει το γεγονός ότι το Ελεγκτικό Συνέδριο δεν έχει προτείνει την εφαρμογή δημοσιονομικών διορθώσεων ως συνέπεια των περί ων ο λόγος ανεπαρκειών.

Το ζήτημα αυτό πρόκειται, εν τούτοις, να εξεταστεί κατά τη διάρκεια της προσεχούς επιτόπιας επιθεώρησης στο εν λόγω κράτος μέλος και, κατά την εκκαθάριση των λογαριασμών για το έτος 1994, θα υπάρξουν δημοσιονομικές επιπτώσεις σε περίπτωση που θα είναι αιτιολογημένες.
ΓΡΑΠΤΗ ΕΡΩΤΗΣΗ E-2155/96 υποβολή: Susan Waddington (PSE) προς την Επιτροπή (2 Αυγούστου 1996)

Θέμα: Εισβολή διαφημίσεων καπνού

Γιγαντιαίες αφίσες διαφημίζουν πρόσφατα στο Βέλγιο διεθνές θερινό φεστιβάλ στο Knokke. Μολονότι υποτίθεται ότι διαφημίζουν ένα αθλητικό γεγονός, το ένα πέμπτο της αφίσας καταλαμβάνουν οι λέξεις Peter Stuyvesant. Επιπλέον η αφίσα δεν φέρει καμία προειδοποίηση για βλάβη της υγείας.

Θα λάβει η Επιτροπή ή θα προτείνει τη λήψη μέτρων έτσι ώστε να σταματήσει αυτή η κατάφωρη στρέβλωση των κανόνων του διαφημιστικού παιχνιδιού;

Απάντηση του κ. Flynn εκ μέρους της Επιτροπής (6 Σεπτεμβρίου 1996)

Δεν υφίσταται κοινοτική νομοθεσία που να επιβάλλει προειδοποίηση υγειονομικού χαρακτήρα στις αφίσες διαφήμισης προϊόντων καπνού, παρά το ότι μια οδηγία του Συμβουλίου επιβάλλει τη χρήση προειδοποιήσεων υγειονομικού χαρακτήρα στην συσκευασία των προϊόντων ((Οδηγία του Συμβουλίου 89/622/ ΕΟΚ, όπως τροποποιήθηκε με την οδηγία 92/41/ΕΟΚ, ΕΕ αριθ. EL 359, 8.12.1989 και ΕΕ αριθ. EL 158, 11.6.1992. )). Mια τροποποιημένη πρόταση της Επιτροπής για οδηγία του Συμβουλίου επί της προσέγγισης των νομοθεσιών, κανονισμών και διοικητικών διατάξεων των κρατών μελών σχετικά με τις διαφημίσεις των προϊόντων καπνού ((ΕΕ αριθ. C 129, 21.5.1992. )), προβλέπει ολοκληρωτική απαγόρευση των διαφημίσεων σε ανοιχτό χώρο του τύπου που περιγράφηκε από το αξιότιμο μέλος.
ΓΡΑΠΤΗ ΕΡΩΤΗΣΗ E-2190/96 υποβολή: Susan Waddington (PSE) προς την Επιτροπή (2 Αυγούστου 1996)

Θέμα: Ασφάλεια στις αερομεταφορές

Τον τελευταίο καιρό παρατηρείται πάλι σε αεροπορικές πτήσεις πολλοί επιβάτες να παίρνουν μαζί τους στους θαλάμους των αεροσκαφών πάνω από μια χειραποσκευή, συνήθως δε σημαντικού μεγέθους. Με τον τρόπο αυτό θα μπορούσε να δημιουργηθεί, σε περίπτωση αναγκαστικής προσγείωσης ή κατάστασης πανικού, κίνδυνος για όλους τους επιβάτες λόγω κλεισίματος των διαδρόμων.

Δεν είναι καιρός να υπενθυμηθεί στις αεροπορικές εταιρείες ότι έχουν υποχρέωση να εφαρμόζουν τις ισχύουσες σχετικές διατάξεις;

Δεν θα έπρεπε να σκεφθούμε την έκδοση κοινοτικής οδηγίας για τα θέματα αυτά;

Απάντηση του κ. Kinnock εξ ονόματος της Επιτροπής (16 Σεπτεμβρίου 1996)

Η ασφάλεια των χειραποσκευών στον θάλαμο επιβατών των αεροπλάνων αποτελεί ένα γνώριμο για την Επιτροπή ζήτημα. Δεν υπάρχουν ωστόσο ενδείξεις ότι ο περιορισμός του αριθμού των επιτρεπόμενων χειραποσκευών θα βελτίωνε, αυτός καθαυτός, την ασφάλεια, δεδομένου ότι ζητήματα όπως το μέγεθος, το βάρος και η τοποθέτηση, έχουν πολύ μεγαλύτερη σημασία. Εάν, λόγου χάριν, οι αερομεταφορείς εξασφαλίζουν έναν κατάλληλο και επαρκώς προστατευόμενο χώρο εναπόθεσης στον θάλαμο επιβατών, δεν θα υπήρχε, καταρχήν, λόγος περιορισμού του αριθμού, του μεγέθους ή του βάρους των χειραποσκευών.

Γι' αυτόν τον λόγο και τα περισσότερα κράτη μέλη δεν ρυθμίζουν λεπτομερώς το ζήτημα, απαιτώντας μόνο από τους αερομεταφορείς να εγγυώνται ένα κατάλληλο επίπεδο ασφαλείας στον θάλαμο επιβατών.

Το ενδεχόμενο της θεσπίσεως κοινοτικής νομοθεσίας θα εξεταζόταν μόνον στην περίπτωση που οι τρέχουσες διατάξεις και πρακτικές εκρίνοντο ανεπαρκείς για να εγγυηθούν την ασφάλεια του ταξιδεύοντος κοινού.
ΓΡΑΠΤΗ ΕΡΩΤΗΣΗ E-2304/96 υποβολή: Susan Waddington (PSE) προς την Επιτροπή (27 Αυγούστου 1996)

Θέμα: Επιπτώσεις για την υγεία και την ασφάλεια λόγω των ιστών τηλεπικοινωνιακών κεραιών που κατασκευάζουν οι επιχειρήσεις κινητής τηλεφωνίας

Γνωρίζει η Επιτροπή τις ανησυχίες πολλών πολιτών για τις επιπτώσεις στην υγεία και την ασφάλεια λόγω των συνεχώς αυξανομένων τηλεπικοινωνιακών ιστών που κατασκευάζουν οι επιχειρήσεις κινητής τηλεφωνίας;

Από ανεξάρτητες υγειονομικές εκθέσεις προκύπτει ότι η έκθεση στα μικροκύματα είναι επικίνδυνη όταν υπάρχει υψηλή πυκνότητα ακτινοβολίας μικροκυμάτων, και ότι οι υψηλότερες πυκνότητες σημειώνονται σε απόσταση 100 έως 800 ποδών από τους ιστούς αυτούς. Μετά τα 8.000 πόδια, τα επίπεδα μειώνονται βαθμιαίως στο ελάχιστο όριό τους.

Δεδομένου ότι η κυβέρνηση του ΗΒ έχει άρει τις ρυθμίσεις στον τηλεπικοινωνιακό τομέα, διάφορες εταιρίες προγραμματίζουν να κατασκευάσουν ιστούς εντός περιοχής ενός μιλίου στο Taverham, κοντά στην πόλη Norwich του Norfolk. Οι πολίτες είναι άκρως ανήσυχοι για τους ενδεχόμενους κινδύνους υγείας που συνεπάγεται η συγκέντρωση αυτή, αλλά οι τοπικοί κανονισμοί δεν παρέχουν προστασία. Παρόμοια κατάσταση μπορεί να αντιμετωπίσει ολόκληρος ο ευρωπαϊκός χώρος, σε όλο και μεγαλύτερο βαθμό.

Τι πληροφορίες διαθέτει η Επιτροπή για τις επιπτώσεις υγείας και ασφάλειας των ιστών αυτών και τι μέτρα προτίθεται να λάβει, εντός του πεδίου αρμοδιοτήτων της, για την προστασία του κοινού;

Απάντηση του κ. Flynn εξ ονόματος της Επιτροπής (15 Οκτωβρίου 1996)

Η Επιτροπή γνωρίζει καλώς την δημόσια ανησυχία σχετικά με την πιθανή επίδραση στην υγεία και την ασφάλεια των εκπομπών ραδιοσυχνότητας στον τομέα της κινητής τηλεφωνίας, συμπεριλαμβανομένων και εκείνων από κεραίες τηλεπικοινωνιών. Το 1995 η Επιτροπή αποφάσισε να ερευνήσει τις πιθανές συνέπειες για την υγεία και την ασφάλεια από τη χρήση κινητών τηλεφώνων. Κατά συνέπεια η Επιτροπή ζήτησε από μια ομάδα υψηλού επιπέδου ανεξάρτητων και αναγνωρισμένων διεθνώς εμπειρογνωμόνων, προερχόμενων από διάφορα ιδρύματα στην Κοινότητα, να προσδιορίσει εκείνους τους τομείς όπου η έρευνα διεξάγεται ήδη και να ετοιμάσει πρόταση για γενική έρευνα σε τομείς οι οποίοι ενδεχομένως δεν καλύπτονται ακόμη.

Η Επιτροπή παραπέμπει επίσης το αξιότιμο μέλος του Κοινοβουλίου στην απάντησή της στη γραπτή ερώτηση Ε-737/96 της κυρίας Malone ((ΕΕ C 217, 26.7.1996. )).
ΓΡΑΠΤΗ ΕΡΩΤΗΣΗ E-2165/96 υποβολή: Susan Waddington (PSE) προς την Επιτροπή (2 Αυγούστου 1996)

Θέμα: Η κριτική του Magnus Lemmels σχετικά με τον τρόπο λειτουργίας της Επιτροπής

Ο αναπληρωτής Γενικός Διευθυντής της ΓΔ3 Magnus Lemmel, εκφράστηκε αρνητικά στην εφημερίδα Dagens Politik της 5.7.96 κατά του τρόπου λειτουργίας της Επιτροπής. Σύμφωνα με την ίδια εφημερίδα, στις 9.7.1996 ο Magnus Lemmel «κλήθηκε προς απολογία ενώπιον ενός εκ των πλησιεστέρων συνεργατών του Προέδρου της Επιτροπής, Jacques Santer». Λαμβάνοντας υπόψη την κακή φήμη της Επιτροπής σε ό,τι αφορά τη διαφάνεια και την ελεύθερη έκφραση λόγου, καθώς και τη δεδηλωμένη προσπάθεια της Σουηδίας να αυξήσει τη διαφάνεια σε όλο το σύστημα της Ευρωπαϊκής Ένωσης, η προσπάθεια αυτή της Επιτροπής να επιβάλει φίμωτρο στους συνεργάτες της είναι ιδιαίτερα σοβαρή δεδομένου ότι θίγει άμεσα έναν υψηλά ιστάμενο σουηδό υπάλληλο. Ενόψει του γεγονότος αυτού ερωτώ την Επιτροπή:

Είναι αλήθεια ότι ο Magnus Lemmel «κλήθηκε προς απολογία» ενώπιον κάποιου αρμοδίου της Επιτροπής; Για ποιό λόγο συνέβη αυτό; Θεωρεί η Επιτροπή ότι οι υπάλληλοί της δεν έχουν το δικαίωμα της δημόσιας έκφρασης; Έχει η Επιτροπή κάτι να κρύψει; Τι συμβαίνει τελικά πίσω από τις ερμητικά κλειστές πόρτες της;

Απάντηση του κ. Liikanen εξ ονόματος της Επιτροπής (1 Οκτωβρίου 1996)

Η Επιτροπή ενέκρινε το 1994 έναν κοινό κώδικα συμπεριφοράς μαζί με το Συμβούλιο, ο οποίος εξασφαλίζει ότι το κοινό θα έχει τη μεγαλύτερη δυνατή πρόσβαση στα έγγραφα. Κατά συνέπεια, οποιαδήποτε άρνηση πρόσβασης σε ένα έγγραφο θα πρέπει να αιτιολογηθεί δεόντως.

Όσον αφορά τη συμπεριφορά των υπαλλήλων της Επιτροπής, τα δικαιώματα και οι υποχρεώσεις τους ορίζονται στον κανονισμό υπηρεσιακής κατάστασης που ισχύουν για το προσωπικό των Κοινοτήτων. Όπως κάθε άλλος εργοδότης, η Επιτροπή προσδοκά από τους υπαλλήλους της να είναι δραστήριοι ώστε να προκύπτουν τα καλύτερα δυνατά αποτελέσματα όσον αφορά τις πολιτικές και τη διοίκηση.

Για το λόγο αυτό η Επιτροπή ενθαρρύνει τους υπαλλήλους της να της προτείνουν διάφορες μεταρρυθμίσεις. Οι ανώτατοι υπάλληλοι ειδικότερα είναι υπεύθυνοι για την υποβολή προτάσεων και για την υλοποίηση των μεταρρυθμίσεων. Στο πλαίσιο αυτό η δημόσια συζήτηση μπορεί να συμπληρώσει αλλά δεν μπορεί να αντικαταστήσει τις εσωτερικές διαδικασίες μεταρρύθμισης.

Επισημαίνεται επίσης ότι η Επιτροπή έλαβε πρόσφατα διάφορες σημαντικές πρωτοβουλίες για τη βελτίωση της διοικητικής αποτελεσματικότητας. Το πρόγραμμα για την προώθηση της χρηστής και αποτελεσματικής διαχείρισης (SEM 2000), το οποίο βρίσκεται υπό την αιγίδα των επιτρόπων Liikanen και Gradin, έχει ως στόχο τη βελτίωση της ποιότητας της διαχείρισης που κάνει η Επιτροπή.
ΓΡΑΠΤΗ ΕΡΩΤΗΣΗ P-2193/96 υποβολή: Susan Waddington (PSE) προς την Επιτροπή (26 Iουλίου 1996)

Θέμα: Σταθμοί αποτέφρωσης ζώων που έχουν προσβληθεί από τη σπογγόμορφη εγκεφαλοπάθεια των βοοειδών (BSE)

Γνωρίζει η Επιτροπή να υπάρχει οιοσδήποτε κίνδυνος για την υγεία των ανθρώπων και των ζώων, ή για τον άμεσο περίγυρο των σταθμών αποτέφρωσης ζώων λόγω BSE, μέσω του αέρα, των υδάτινων ρευμάτων, της επαφής με πρόσωπα ή ζώα που εκτίθενται συχνά στις αναθυμιάσεις ή στα απορρίμματα των σταθμών αποτέφρωσης, ή μέσω της απόρριψης του αποτεφρωμένου υλικού σε χωματερές;

Γνωρίζει η Επιτροπή να υπάρχει οιαδήποτε διχογνωμία στην επιστημονική κοινότητα όσον αφορά την ασφάλεια της αποτέφρωσης υλικού που έχει μολυνθεί από τη BSE;

Τι εκπομπές μπορούν να αναμένονται από έναν σταθμό αποτέφρωσης που επιτελεί αυτή τη λειτουργία;

Έχουν άραγε γίνει μελέτες από την Επιτροπή, ή από άλλους οργανισμούς που γνωρίζει η Επιτροπή, όσον αφορά τις επιπτώσεις της αποτέφρωσης λόγω BSE και της συνακόλουθης διαχείρισης και απόρριψης του αποτεφρωμένου υλικού:

- στις παρακείμενες αστικές περιοχές, ιδίως σε σχέση με την υγεία των ανθρώπων και των ζώων και την ασφάλεια των τοπικών υδροφόρων οριζόντων,

- στις παρακείμενες αγροτικές περιοχές, ιδίως σε σχέση με την υγεία των ανθρώπων και των ζώων και την ασφάλεια των γεωργικών προϊόντων,

- σε όσους εργάζονται σε σταθμούς αποτέφρωσης λόγω ΒSE,

- στους υδροφόρους ορίζοντες,

- στην τροφική αλυσίδα;

Έχουν άραγε γίνει μελέτες από την Επιτροπή, ή από άλλους οργανισμούς που γνωρίζει η Επιτροπή, όσον αφορά την ενδεχόμενη δυσοσμία από την καύση νεκρών ζώων που είχαν μολυνθεί από τη BSE;

Μπορεί η Επιτροπή να διαβιβάσει τα κείμενα οιωνδήποτε σχετικών μελετών;

Απάντηση του κ. Fischler εξ ονόματος της Επιτροπής (17 Σεπτεμβρίου 1996)

Η Επιτροπή δεν έχει στη διάθεσή της ακλόνητα στοιχεία σχετικά με τους κινδύνους ή την απουσία κινδύνων που πηγάζουν από τις εν λόγω διαδικασίες. Ωστόσο, η αποτέφρωση προϋποθέτει θέρμανση σε θερμοκρασία μεγαλύτερη των 800οC, συνήθως μέσα σε καυστήρες με δευτεροβάθμιο θερμαντήρα. Είναι γνωστό ότι τέτοιες θερμοκρασίες μετουσιώνουν ολοσχερώς τις πρωτεΐνες. Γι' αυτόν ακριβώς το λόγο, η επιβίωση κάποιου μολυσματικού φορέα θεωρείται απίθανη.

Δεν υπάρχει λόγος που να εξηγεί γιατί η οσμή σφαγίων που έχουν προσβληθεί από σπογγώδη εγκεφαλοπάθεια βοοειδών να είναι διαφορετική από αυτή που παράγεται από την αποτέφρωση άλλων ζώων.